הממשלה אישרה לאמץ וליישם את מדיניות צמצום הרגולציה של ארגון ה- OECD. נתניהו לשרים: יש קשר הדוק בין צמיחה להורדת רגולציה.

הממשלה אישרה היום (ראשון) את הצעת ראש הממשלה בנימין נתניהו לאמץ וליישם את מדיניות צמצום הרגולציה של ארגון ה- OECD. בכך מצטרפת ישראל למדינות כמו ארה"ב, הולנד, אנגליה וגרמניה.

ראש הממשלה נתניהו אמר לשרים בישיבה, "זוהי החלטה חשובה מאוד. יש קשר הדוק בין צמיחה להורדת רגולציה. אנחנו חייבים לחתוך בבירוקרטיה וברגולציה כדי למצות את הפוטנציאל הכלכלי שלנו".

לפי ההצעה, לפני כל שינוי ברגולציה, משרדי הממשלה יצטרכו לבצע השוואה בינלאומית, בדיקות עלות-תועלת, שיח עם הציבור והערכות של אפקטיביות החקיקה. כמו כן, משרד ראש הממשלה יבצע בקרה על עבודת המשרדים במטרה לוודא שנעשית עבודת מטה מקיפה ויסודית לפני שמוסיפים רגולציה חדשה על המשק.

המהלך שמוביל ראש הממשלה נתניהו עם מ"מ מנכ"ל משרד רה"מ יואב הורוביץ אמור להוביל לרגולציה חכמה, ויעילה יותר שתשלב בין הגנה על האזרחים לצמיחת הכלכלה והמשק.

הורוביץ הדגיש שעל השרים לפעול במשרדם להפחתת הרגולציה ואמר שכדי להמשיך את צמיחת המשק הישראלי חובה לצמצם את הרגולציה.